Diari Oficial de la Generalitat Valenciana


Sumari del DOGV 7798, del 06-06-2016 (2016/4065)

ORDRE 5/2016, de 30 de maig, de la Conselleria d'Economia Sostenible, Sectors Productius, Comerç i Treball, per la qual es regula el permís dels treballadors i treballadores a fi de poder exercir el dret al vot en les eleccions del dia 26 de juny de 2016.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7798

Data del DOGV
:   06-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4065


Data del document
:   30-05-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Descriptors 

:   * Conselleria d'Economia Sostenible, Sectors Productius, Comerç i Treball
    * jornada de treball
    * eleccions generals
    * legislació
    * dret de vot

ORDRE 5/2016, de 30 de maig, de la Conselleria d'Economia Sostenible, Sectors Productius, Comerç i Treball, per la qual es regula el permís dels treballadors i treballadores a fi de poder exercir el dret al vot en les eleccions del dia 26 de juny de 2016. [2016/4065]  
Una vegada convocades eleccions al Congrés dels Diputats i al Senat pel Reial Decret 184/2016, de 3 de maig (BOE 03.05.2016), que se celebraran el diumenge 26 de juny de 2016, i d'acord amb el que disposa el Reial Decret 605/1999, de 16 d'abril (BOE 17.04.1999), pel qual es dicten normes de regulació complementària dels processos electorals, i amb l'acord previ amb la Delegació de Govern, cal adoptar, en l'àmbit de la Comunitat Valenciana, les mesures corresponents respecte de l'horari laboral dels treballadors i treballadores que no gaudisquen, en aquest dia, del descans setmanal. Amb aquesta finalitat, de conformitat amb les normes ja esmentades i amb el que disposen el Reial Decret 4105/1982, de 29 de desembre, i el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball,  
  
  
ORDENE  
  
Article 1  
El diumenge 26 de juny de 2016, les empreses en què presten els seus serveis treballadors i treballadores que tinguen la condició d'electors i que no gaudisquen, en aquest dia, del descans setmanal previst en l'article 37 del Reial Decret Legislatiu 2/2015, de 23 d'octubre, pel qual s'aprova el Text Refós de la Llei de l'Estatut dels Treballadors, concediran a aquells un permís a fi que puguen participar en les eleccions convocades. Aquest permís serà retribuït per l'empresa, de conformitat amb el que estableix l'article 37.3.d de la norma legal esmentada anteriorment.  
  
Article 2  
La concessió del permís a què es refereix l'apartat anterior s'ajustarà a les normes següents:  
a) Treballadors i treballadores l'horari de treball dels quals no coincidisca amb el de l'obertura de les meses electorals o que coincidisca per un període inferior a dues hores  
En aquests casos no tindran dret a permís retribuït.  
b) Treballadors i treballadores l'horari de treball dels quals coincidisca en dues o més hores i menys de quatre amb l'horari d'obertura de les meses electorals  
Gaudiran d'un permís retribuït de dues hores.  
c) Treballadors i treballadores l'horari de treball dels quals coincidisca en quatre o més hores i menys de sis amb l'horari d'obertura de les meses electorals  
Gaudiran d'un permís retribuït de tres hores.  
d) Treballadors i treballadores l'horari de treball dels quals coincidisca en sis o més hores amb l'horari d'obertura de les meses electorals  
Gaudiran d'un permís retribuït de quatre hores.  
En tots els casos anteriors, quan, pel fet de tractar-se de treballadors i treballadores contractats a temps parcial, aquests realitzen una jornada inferior a l'habitual en l'activitat, la duració del permís indicat abans es reduirà en proporció a la relació entre la jornada de treball que realitzen i la jornada habitual dels treballadors i treballadores contractats a temps complet en la mateixa empresa.  
Correspondrà a l'empresari o empresària la distribució, basant-se en l'organització del treball, del període en què els treballadors i treballadores disposen del permís per a acudir a votar.  
  
Article 3  
Els treballadors i treballadores per compte d'altri que el diumenge 26 de juny no gaudisquen del descans setmanal i hagen sigut nomenats per a exercir la presidència o les vocalies de les meses electorals, així com els qui acrediten la condició d'interventors, tenen dret a un permís retribuït durant el dia de la votació i de cinc hores en la jornada immediatament posterior. Aquesta reducció de jornada de cinc hores correspondrà igualment als presidents, vocals i interventors esmentats, encara que disfruten del descans setmanal en la jornada del 26 de juny.  
Així mateix, els qui acrediten la condició d'apoderats, tenen dret a un permís retribuït durant el dia de la votació, si no gaudeixen en aquesta data del descans setmanal.  
Si algun dels treballadors o treballadores compresos en qualsevol dels dos supòsits anteriors ha de treballar en el torn de nit en la data immediatament anterior a la jornada electoral, l'empresa, a petició de la persona interessada, haurà de canviar-li el torn perquè puga descansar la nit anterior al dia de la votació.  
  
Article 4  
Les reduccions de jornada com a conseqüència dels permisos gaudits en els anteriors apartats no suposaran una minva de la retribució que, per tots els conceptes, obtenen els treballadors i treballadores. Com a justificació adequada, d'acord amb el que estableix l'article 37.3.d de l'Estatut dels Treballadors, servirà la presentació d'un certificat de vot o, si és el cas, de l'acreditació de la mesa electoral corresponent.  
  
  
DISPOSICIÓ ADDICIONAL  
  
Única  
Les regles sobre concessió de permisos retribuïts contingudes en aquesta ordre també seran aplicables als funcionaris i funcionàries al servei de les administracions públiques, d'acord amb la normativa específica que hi siga aplicable.  
  
València, 30 de maig de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ